Liselott Blixt (DF), 2013-12-19:
Jamen så ser vi endnu en EU-lov, der kryber ind under huden på danskerne.
Det skyldes EU-retten, skrives der, men det betyder en forringet sundhedsbehandling for danskerne.
Utroligt er det, at vi med et af de højeste skattetryk skal betale for andre EU-borgeres sundhedsbehandling, mens vi selv skal have pengepungen op i de andre lande.
Det er en skævvridning, hvor vi i Danmark betaler for vores gode velfærd.
Mest utroligt er det dog, at en rød regering nu øger brugerbetalingen i vores sundhedsvæsen – en regering, som har tordnet imod privatforsikringer, tordnet imod ulighed i sundhed, tordnet imod brugerbetaling samt sagt, at man skal arbejde for de svageste.
Hvem er det, den her lov rammer?
Det er da ikke mig; jeg kan gå ud og købe en rejseforsikring – jeg tror endda, man har en igennem Folketinget, igennem vores arbejde.
Det er da ikke dem, der har pengene, der er velbjærgede, der rejser rundt, når de kan og vil.
Det er mange af de syge og handicappede, som måske ikke engang kan få en rejseforsikring.
Det er nogle af dem, der skal skaffe en lægeerklæring, hver eneste gang de skal ud at rejse.
Det er dem, der kommer til at betale.
Det er tilfældet, hvis det er, du ikke er opmærksom på, at du kommer afsted uden et kort eller med et, der er løbet ud, eller hvis du dør i det land, du er i.
Vi kan se ud fra nogle af de høringsforslag, der er kommet, at man allerede ved, at der er problemstillinger i nogle lande, hvor der er folk, der bliver syge eller dør, og som skal have hjemtransport.
Det ved ministeren også, for nogle af sagerne havner på ministerens bord.
Sygesikringen har altid været en offentlig ordning, der har garanteret borgerne gratis behandling eller delvis brugerbetaling i tilfælde af sygdom.
Den har eksisteret siden 1971, hvor sygekasseordningen blev afskaffet, og den danske sygesikring indeholdt også en rejsesygesikring.
Det er det, man gør op med i dag.
Men nu skal man åbenbart yderligere forsikre sig.
Vi skal have flere private forsikringer, hvad man ellers har tordnet imod fra den røde lejr.
Det er utroligt, at en regering, som i så mange år har skreget op om, at vi havde ulighed i sundhed, og at det kun var de velbjergede, der have råd til en privat forsikring, nu går ind og forringer den offentlige sygesikring og hermed anbefaler folk at købe sig en privat forsikring.
Det er da den omvendte verden.
Ud fra de forudsætninger undrer det mig ikke, at Venstre og Konservative har sagt ja til at gøre det.
Det eneste, der undrer mig, er selvfølgelig, at Venstre gik til valg på, at det ikke skulle være dyrere at være dansker i det offentlige sundhedssystem.
Og alligevel har man nu hævet prisen på at blive syg som dansker.
Dette forslag betyder, at man ikke længere er dækket af det gode, gamle, gule sygesikringsbevis, når man færdes i et EU-land.
Det betyder, at der flere steder vil være en egenbetaling i det land, man er i, samt at man skal tegne en rejseforsikring for at blive dækket som før.
For visse grupper af kronisk syge eller handicappede vil det betyde, at de, hver gang de skal rejse, skal bede om en lægeerklæring, som de selv skal betale, samt sikre sig, at de i det hele taget kan få en forsikring.
De har været fanget på et hospital, meget syge, og har ikke kunnet komme hjem.
Jeg skrev med en, der måtte køre ned til Spanien i bil og hente en syg far hjem, der havde fået en blodprop i hjernen.
Men det er jo ikke ministerens problem.
De er ude af landet, og så må de klare sig selv.
Men jeg vil love ministeren, at jeg vil sende alle de henvendelser videre, som jeg får fra borgerne.
Og jeg vil stille en masse spørgsmål for at få opklaret, hvad der gælder, når den her lov skal igennem, for den bliver hastet igennem.
Jeg har sendt en del spørgsmål
af sted, som jeg glæder mig til at høre svarene på.
Mange tak.